Politijakt på buss i Kristiansand
Den noe spesielle bussjakten startet på Lund og gikk først ut på E18, hvor bussjåføren kjørte gjennom Baneheitunnelen og mot Kvadraturen i sentrum av byen, skriver Fædrelandsvennen.Sjåføren gjorde ingen tegn til å stanse, men etter hvert fikk politiet knust en siderute på bussen og stanset den. Det ble dermed ikke nødvendig å gjennomføre planen om å bruke spikermatter for å stoppe bussen. Agder politidistrikt opplyser at bussen ble stjålet fra Tollbodgata i Kristiansand sentrum. Det var ikke bussjåfør eller andre ombord i bussen da den ble stjålet. - Personen var ruspåvirket og sitter i arresten. Vi holder på å kartlegge omstendighetene nå, sier operasjonsleder Jon Kvitne i Agder politidistrikt til VG.Den 29 år gamle mannlige sjåføren er pågrepet av politiet. Han ble tatt med til legevakt for prøver og må deretter belage seg på å tilbringe nyttårsnatten i arresten. Han er mistenkt for å ha kjørt i påvirket tilstand og for å ha unnlatt å stanse for kontroll. Ifølge politiet holdt ikke bussen høy fart. - Det er et såpass stort kjøretøy og han utgjorde helt klart stor fare for omgivelsene, sier Kvitne. Regionsdirektør Ole Martin Roland i Nettbuss bekrefter klokken 21.35 ovenfor VG at en av deres busser er involvert i episoden. - Vi vet ikke noe mer enn det, og overlater saken til politiet. Men vi følger det opp utover kvelden, sier Roland til VG.
Tre politibiler la seg på hjul etter en stjålet buss i Kristiansand nyttårsaften. Sjåføren er mistenkt for kjøring i ruspåvirket tilstand.